Efter markante spare- og fyringsrunder på universiteterne og en rigid fremdriftsreform er den ’alt for dyre’ SU, som det danske samfund i årevis angiveligt helt ureflekteret har foræret de danske studerende, nu udset til næste spareobjekt.

Det er en ærlig sag at ville begrænse SU’en og tro, at mindre uddannelse gør Danmark rigere. Men problemet opstår, når man ser på argumenterne. De tåler ikke et faktatjek.

Eksempelvis lyder det ofte, at de studerende får for meget i SU. Hele 5.941 kr. om måneden – før skat. Djøf har sammen med AE-rådet og Epinion undersøgt studerendes boligudgifter. Virkeligheden er, at de studerende på kandidatuddannelserne i gennemsnit bruger 102 procent af den udbetalte SU på husleje.